Չնայած Վենետիկի հանձնաժողովի քարտուղար Ջանի Բուքիքյոն ուշացել էր Երեւանի չվերթից, եւ ինքնաթիռը թռել էր առանց եվրոպացի փորձագետների, երեկ խորհրդարանը ընդդիմադիր խմբակցությունների մասնակցությամբ սկսեց ԱԺ արտահերթ նստաշրջանն ու լսեց Բուքիքյոյի ֆաքսով ուղարկած կոչը: «Ես այստեղ եմ, որպեսզի հայտնեմ Վենետիկի հանձնաժողովի նվիրվածությունը Հայաստանում սահմանադրական փոփոխությունների գործընթացին եւ ես հավատում եմ, որ սահմանադրական փոփոխությունների այն նախագիծը, որը դրված է ձեր առջեւ, արժե ձեր բոլոր նախկին եւ ապագա ջանքերին: Վենետիկի հանձնաժողովը հավատում է այդ տեքստին եւ ամբողջովին աջակցում է նրան, ուստի թույլ տանք, որ այդ տեքստը գործի: Միեւնույն ժամանակ ես կցանկանայի զգուշացնել, որ Վենետիկի հանձնաժողովը պատասխանատու չէ ձեր քաղաքական ընտրության համար եւ չի երաշխավորում, որ այս տեքստի ընդունմամբ ձեռք կբերվի ժողովրդավարություն: Ամեն ինչ կախված է նրանից, թե որքանով են կատարվելու այս բարեփոխված դրույթները»,- Բուքիքյոյի ուղերձն ընթերցեց ՀՀ-ում ԵԽ գլխավոր քարտուղարի հատուկ ներկայացուցիչ Բոյանա Ուրումովան: